b'\n_START_ARTICLE_\n\xc5\xbdupnija Bo\xc5\xa1tanj\n_START_SECTION_\nZgodovina\n_START_PARAGRAPH_\nPrvotno je bil Bo\xc5\xa1tanj v cerkvenopravnem oziru kuracija. Kot tak se omenja \xc5\xbee leta 1296. Najprej so vsaj nekateri deli dana\xc5\xa1nje \xc5\xbeupnije spadali pod \xc5\xbdupnijo La\xc5\xa1ko. Nato je Bo\xc5\xa1tanj pripadal \xc5\xbdupniji \xc5\xa0entrupert. Nekatere okoli\xc5\xa1\xc4\x8dine ka\xc5\xbeejo, da bi lahko nastanek pra\xc5\xbeupnije \xc5\xa0entrupert iskali \xc5\xbee v sredini 11. stoletja._NEWLINE_V arhivskem gradivu se cerkev v \xc5\xa0entrupertu prvikrat omenja leta 1163. Iz prafare \xc5\xa0entrupert je nastalo 11 \xc5\xbeupnij, med njimi tudi \xc5\xbdupnija Bo\xc5\xa1tanj. V listini z dne 1. marca 1364 se prvikrat omenja podru\xc5\xbenica \xc5\xa1entrupertske \xc5\xbeupnije v Bo\xc5\xa1tanju. V navedeni listini je Rudolf daroval \xc5\xbeupni cerkvi v Bo\xc5\xa1tanju tudi ve\xc4\x8d desetin v u\xc5\xbeitek, da bi mogel \xc5\xbeupnik vzdr\xc5\xbeevati \xc5\xa1e enega duhovnika, ki bi vsak teden bral eno sveto ma\xc5\xa1o v cerkvi svetega Nikolaja pod gradom._NEWLINE_\xc5\xbde leta 1503 je Bo\xc5\xa1tanj imel potrjenega \xc5\xbeupnika, \xc4\x8deprav je formalno \xc5\xa1e spadal v okrilje \xc5\xbdupnije \xc5\xa0entrupert. \xc5\xbdupnija je bila ustanovljena leta 1509. K njej ob ustanovitvi \xc5\xa1e niso spadale nekatere podru\xc5\xbenice in vasi. Te so bile pridru\xc5\xbeene v 17. stoletju. Leta 1756 je bil Bo\xc5\xa1tanj za nekaj \xc4\x8dasa kot vikariat pridru\xc5\xbeen \xc5\xbdupniji Loka pri Zidanem Mostu, ki je spadala v okvir nadduhovnije La\xc5\xa1ki trg. \xc4\x8ceprav je bil Bo\xc5\xa1tanj v tistem \xc4\x8dasu odvisen vikariat, se duhovniki vedno podpisujejo kot \xc5\xbeupniki, ki so \xc5\xbee zgodaj imeli tudi kaplane._NEWLINE_Za \xc5\xbeupnijo je bil pomemben dogodek leta 1907, ko je ustanovljen salezijanski zavod na Radni. Salezijanci so veliko pomagali \xc5\xbeupnikom v Bo\xc5\xa1tanju. Ko pa je leta 1947 bo\xc5\xa1tanjski \xc5\xbeupnik Rudolf Urbi\xc4\x8d pustil upravo \xc5\xbeupnije, je bil za novega upravitelja imenovan Jo\xc5\xbee Pu\xc5\xa1nik, \xc4\x8dlan salezijanske dru\xc5\xbebe. Nekaj mesecev je \xc5\xa1e bival na Radni, dokler ni skupaj z verniki pozidal med vojno po\xc5\xbegano \xc5\xbeupni\xc5\xa1\xc4\x8de. Salezijanci so od takrat upravljali \xc5\xbeupnijo vse do leta 1996, ko so jo vrnili v upravo Ljubljanski nad\xc5\xa1kofiji in je bila del nje vse do 7. aprila 2006, ko je bila ustanovljena \xc5\xa0kofija Novo mesto.'